《题韩干马》
宋代·谢采

圉人唐衣冠，天闲畜神骏。虽非金日磾，不忝张景顺。

饱食无嫌身贱卑，时其渴燥张饮之。长年牧养瘠者肥，龙鬐凤臆誇权奇。

韩干仙翁挥翰手，毫端幻出渴乌首。气不凋丧骨肉匀，艺精端继王裴后。

遥想腾骧析木津，衔勒难拘自在身。斗水底用求他人，渌波沄沄易水春。

作者简介：谢采，吴兴（今浙江湖州）人（《式古堂书画汇考》卷三九）。